
REPUBLIKA HRVATSKA
Trgovački sud u Zagrebu
Zagreb, Amruševa 2/II, desno (p.p. 455)

47. Stpn-241/15-6

U   I M E   R E P U B L I K E   H R V A T S K E

R J E Š E N J E

	Trgovački sud u Zagrebu, po sucu toga suda Nevenka Siladi Rstić kao sucu pojedincu, odlučujući o prijedlogu podnesenom od strane dužnika HIDROELEKTRA NISKOGRADNJA d.d. za graditeljstvo, Zagreb, Capraška 6, OIB: 78260296240, za sklapanjem predstečajne nagodbe, dana 14. prosinca 2015. godine

r i j e š i o   j e

I.) Postupak povodom prijedloga predlagatelja, dužnika HIDROELEKTRA NISKOGRADNJA d.d. za graditeljstvo, Zagreb, Capraška 6, OIB: 78260296240, za sklapanjem predstečajne nagodbe se prekida do pravomoćnog okončanja upravnih sporova pred Upravnim sudom u Zagrebu, povodom upravnih tužbi sljedećih dužnikovih vjerovnika:
· MOBILITI d.o.o., Zagreb, Vlaška 67, OIB: 45584773030		
protiv rješenja Ministarstva financija, Samostalnog sektora za drugostupanjski upravni postupak KLASA UP/II-423-01/15-01/301, UR. BR: 513-04/15-2 od 17. travnja 2015. godine.
· GRAMIKO d.o.o., Sesvete, Međugorska 11, OIB: 17249961347		
protiv rješenja Ministarstva financija, Samostalnog sektora za drugostupanjski upravni postupak KLASA UP/II-423-01/15-01/298, UR. BR: 513-04/15-2 od 17. travnja 2015. godine
· Obrtnik Ivica Zmiša, vl. obrta za autoprijevoz i trgovinu, Moravče, Prigorska 26, OIB: 56483927234		
protiv rješenja Ministarstva financija, Samostalnog sektora za drugostupanjski upravni postupak KLASA UP/II-423-01/15-01/302, UR. BR: 513-04/15-2 od 17. travnja 2015. godine
· Obrtnik Marija Frljak, vl. obrta Autoprijevoz Frljak, Donja Zelina, Donja Drenova 1/C, OIB: 12688466319	
protiv rješenja Ministarstva financija, Samostalnog sektora za drugostupanjski upravni postupak KLASA UP/II-423-01/15-01/294, UR. BR: 513-04/15-2 od 17. travnja 2015. godine

II.) Stoga se ročište radi sklapanja predstečajne nagodbe određeno za dan 23. prosinca 2015. godine u 10,00 sati, neće održati.


Obrazloženje

	Nakon provedenog postupka predstečajne nagodbe pred Financijskom agencijom, Regionalni centar Zagreba (dalje: FINA), dužnik je ovome sudu podnio prijedlog za sklapanje predstečajne nagodbe, dana 14. svibnja 2015. godine, temeljem odredbe čl. 66. st. 1. Zakona o financijskom poslovanju i predstečajnoj nagodbi (NN 108/12, 144/12, 81/13, 112/13, dalje: ZFPSN).

	Pretpostavke pokretanja postupka pred sudom radi sklapanja predstečajne nagodbe stječu se nakon izvršnosti rješenja nagodbenog vijeća FINA-e kojim je utvrđeno da je plan financijskog restrukturiranja prihvaćen, a u sudskom postupku uloga je suda uređena odredbom čl. 66. ZFPSN-a. Sud je ovlašten na temelju podnesenih isprava utvrditi jesu li ispunjene pretpostavke da bi se proveo postupak za sklapanje predstečajne nagodbe (čl. 66. st. 5. ZFPSN-a), a sukladno odredbi čl. 66. st. 9. ZFPSN-a, da bi sud na ročištu dopustio sklapanje predstečajne nagodbe moraju biti ispunjene određene posebne pretpostavke propisane kao pretpostavke za odobrenje sklapanja predstečajne nagodbe i to: 1.) da su na ročištu za sklapanje predstečajne nagodbe svoj pristanak dali dužnik i vjerovnici čije tražbine čine potrebnu većinu iz čl. 63. ZFPSN-a; 2.) da je sadržaj predložene nagodbe u skladu s općim pravilima o sudskoj nagodbi i 3.) da je sadržaj predstečajne nagodbe u bitnim sastojcima odgovarajući prihvaćenom planu financijskog i operativnog restrukturiranja.

	Uvidom u izvršno rješenje Nagodbenog vijeća FINA-e ZG17, KLASA UP-I/110/07/14-01/7216, UR. BR: 04-06-15-7216-677 od 25. ožujka 2015. godine (list 20784 spisa) utvrđeno je da su za plan financijskog restrukturiranja dužnika HIDROELEKTRA NISKOGRADNJA d.d. za graditeljstvo, Zagreb, Capraška 6, OIB: 78260296240 glasovali vjerovnici čije tražbine čine potrebnu većinu iz čl. 63. ZFPSN-a te da Nagodbeno vijeće utvrđuje da je postupak nad navedenim dužnikom proveden u skladu s odredbama ZFPSN-a.

	Uvidom na web stranice FINA-e utvrđeno je da je protiv navedenog rješenja FINA-e i preko 10 dužnikovih vjerovnika podnijelo žalbe (list 20781-20783 spisa), a uvidom u rješenja Ministarstva financija, Samostalnog sektora za drugostupanjski upravni postupak koja su također javno objavljena na web stranicama FINA-e, sukladno čl. 28. ZFPSN-a, utvrđeno je da su sve žalbe dužnikovih vjerovnika na gore navedeno rješenja odbijene.

	Nadalje je uvidom na web stranice FINA-e utvrđeno da su, od vjerovnika čije su žalbe odbijene, četvero njih pokrenuli upravni spor i to vjerovnici navedeni u izreci ovog rješenja pod točkom I.) i to protiv rješenja Ministarstva financija, Samostalnog sektora za drugostupanjski upravni postupak, poslovnih brojeva i nadnevka  kako je to navedeno u izreci rješenja pod točkom I.) (list 20786 -20817 spisa).

	Ovaj sud smatra da je za sklapanje predstečajne nagodbe pred ovim sudom, prethodno pitanje sukladno čl. 12. Zakona o parničnom postupku (NN 53/91, 91/92, 112/99, 88/01, 117/03, 88/05, 2/07 – Odluka USRH, 84/08, 96/08 – Odluka USRH, 123/08 – ISPR., 57/11, 148/11 – proč. tekst, 25/13), jeli postupak pred FINA-om u kojem je doneseno rješenje da su za plan financijskog restrukturiranja glasovali vjerovnici čije tražbine čine potrebnu većinu i da je postupak proveden u skladu s zakonom tj. u skladu s odredbama ZFPSN-a, zakonito proveden.

	Vezao za to prethodno pitanje za ovaj postupak sklapanja predstečajne nagodbe, u tijeku je upravni spor pred Upravnim sudom u Zagrebu protiv rješenja Ministarstva financija, Samostalnog sektora za drugostupanjski upravni postupak, Klase i Urudžbenih brojeva te nadnevka navedenih u izreci rješenja pod točkom I.), kojim drugostupanjskim rješenjima su odbijene žalbe gore navedenih dužnikovih vjerovnika podnesene protiv rješenja o prihvaćanju plana financijskog restrukturiranja Nagodbenog vijeća ZG17 FINA-e, KLASA UP-I/110/07/14-01/7216, UR. BR: 04-06-15-7216-677 od 25. ožujka 2015. godine.

	Navedeno predstavlja prethodnog pitanje bez kojeg se ne može riješiti glavna stvar, tj. nije moguće sklapanje predstečajne nagodbe pred ovim sudom prije donošenja odluke Upravnog suda u Zagrebu po gore navedenim upravnim tužbama dužnikovih vjerovnika jer te odluke Upravnog suda će odlučiti o valjanosti gore navedenog izvršnog rješenja FINA-e od 25. ožujka 2015. godine, koje je temelj za odlučivanje ovog suda o odobrenju sklapanja predstečajne nagodbe, budući da odluka o sklapanju predstečajne nagodbe ovisi o opstanku plana financijskog restrukturiranja.

	O utjecaju upravnog spora na sklapanje predstečajne nagodbe pred trgovačkim sudovima, već je zauzet stav sudske prakse u rješidbama Visokog trgovačkog suda RH, br. Pž-6926/14 od 18. prosinca 2014. godine	 i Pž-7568/15 od 12. listopada 2015. godine.

	Stoga je temeljem odredbe čl. 12., 213. st. 1. ZPP-a, a u svezi s čl. 66. st. 15. ZFPSN-a odlučeno kao u izreci ovog rješenja pod točkom I.), a kao pod točkom II.) izreke rješenja odlučeno je temeljem odredbe čl. 288. ZPP-a u svezi s čl. 66. st. 15. ZFPSN-a iz razloga eknomičnosti i svrsishodnosti postupanja radi smanjenja troškova velikog broja dužnikovih vjerovnika koji bi na ročištu trebali glasovati o nacrtu predložene predstečajne nagodbe.
	
U  Zagrebu, 14. prosinca 2015.
									SUDAC:
					  	 		  	Nevenka Siladi Rstić, v.r.                            
Uputa o pravnom lijeku:
Protiv ovog rješenja dopuštena je žalba u roku od 8 dana a koja se podnosi ovome sudu u dovoljnom broju primjeraka za sud i stranke, a o istoj odlučuje Visoki trgovački sud  Republike Hrvatske.             

Za točnost otpravka – ovlašten službenik
                 	Ana Brlek

DNa:
1) FINA - Zagreb
2) Dužniku HIDROELEKTRA NISKOGRADNJA d.d., na adresu sjedišta
3) e-Oglasna ploča

